

ODÔVODNENIE
k návrhu na prijatie uznesenia 
o skrátení volebného obdobia Národnej rady Slovenskej republiky

Podľa čl. 73 ods. 3 Ústavy Slovenskej republiky „Prebiehajúce volebné obdobie Národnej rady Slovenskej republiky podľa odseku 1 možno skrátiť na základe uznesenia Národnej rady Slovenskej republiky, ktorým sa určí čas vyhlásenia a konania volieb do Národnej rady Slovenskej republiky. Návrh uznesenia o skrátení volebného obdobia Národnej rady Slovenskej republiky môže predložiť najmenej pätina poslancov. Uznesenie o skrátení volebného obdobia Národnej rady Slovenskej republiky sa uverejní v Zbierke zákonov Slovenskej republiky. Skrátené volebné obdobie Národnej rady Slovenskej republiky uplynie dňom konania volieb do Národnej rady Slovenskej republiky.“. 
Právomoc schváliť predložené uznesenie o skrátení volebného obdobia priznáva Národnej rade Slovenskej republiky čl. 86 písm. n) Ústavy Slovenskej republiky, pričom čl. 84 ods. 4 Ústavy Slovenskej republiky určuje, že na prijatie takéhoto uznesenia je potrebná kvalifiková, t.j. trojpätinová väčšina všetkých poslancov Národnej rady Slovenskej republiky. 
Na základe uvedeného preto viac ako 30 poslancov a poslankýň Národnej rady Slovenskej republiky predkladá na rokovanie Národnej rady Slovenskej republiky návrh uznesenia, ktorým by sa skrátilo volebné obdobie Národnej rady Slovenskej republiky začaté v roku 2023 tak, že voľby do Národnej rady Slovenskej republiky sa vykonajú 30. septembra 2026. Podľa čl. 73 ods. 3 Ústavy Slovenskej republiky sa v uznesení zároveň navrhuje, aby predseda Národnej rady Slovenskej republiky vyhlásil tieto voľby najskôr 130 dní a najneskôr 110 dní predo dňom ich vykonania. 
Ohraničenie časového obdobia vyhlásenia volieb, pokiaľ ide o najneskorší termín ich vyhlásenia (110 dní predo dňom konania volieb) je aj v súlade s § 56 ods. 1 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.








